Parapatics Andrea: **Kinek a mezeje?**

(segédanyag osztályfőnöki órára)

Osztályfőnöki órán szoktam a gyermekekkel (bármelyik korosztály) rajzos játékokat játszani. A Szitakötő 16-17. oldalán van egy illusztráció, amelyet kétféleképpen is lehet erre használni:

1. A diákok egymásnak háttal ülnek páronként. Nem látják egymást. Az egyiknek adunk egy üres lapot és egy ceruzát (vagy színeseket), a másiknak pedig a kezébe adjuk a Szitakötőt a 16-17. oldalon lévő rajzzal. Akinél a rajz van, hangosan mondja a párjának, hogy mit lát, ő pedig lerajzolja az utasítások alapján. Mikor elkészült a ,,mű”, össze lehet hasonlítani az eredetivel. A kicsiknél nagyon jó a térben való tájékozódás fejlesztésére (pl. alatta van, tőle jobbra, mellette, fölötte stb.) Nagyon jól szoktak szórakozni a diákok közben.
2. A diákok egymással szemben ülnek páronként úgy, hogy a térdük összeérjen. Ráteszünk egy kemény mappát/könyvet, ráhelyezünk egy rajzlapot. Minden páros kap egy filctollat, amelyet közösen kell fogjanak. Le kell rajzolniuk a képet a Szitakötőből úgy, hogy nem beszélhetnek, és mindketten végig kell fogják a közös filctollat. Úgy is lehet játszani, hogy nem láthatják a képet, hanem a tanár mondja, hogy mit lát a képen, ők pedig ez alapján rajzolnak. De nézhetik is. (Nehezítésként azt is ki lehet kötni, hogy a filctollat egy pillanatra sem szabad felemelni a lapról, tehát egy vonallal kell mindent lerajzolni.) Nagyon vicces és szórakoztató, igazi ,,művészi alkotások” szoktak születni.